Jacob Buksti (S), 2000-05-10:
Jeg vil gerne sige, at jeg er glad for de mange reaktioner, der er kommet, også de kritiske.
Der er al mulig grund til at have skærpet opmærksomhed om dette projekt, og jeg vil gerne sige til Folketinget, at i egen interesse er jeg den første, der har det.
Jeg understregede også i min redegørelse, at fremlæggelsen af en revideret tidsplan med en troværdig køreplan for aflevering af den resterende systemdokumentation er en afgørende forudsætning for, at man fortsat kan nære tillid til, at metroen kan tages i anvendelse i oktober 2002.
Jeg er enig med fru Margrete Auken i, at der er al mulig grund til at have skærpet opmærksomhed om projektet, og derfor er det også sådan, at når Ørestadsselskabets bestyrelses beslutning foreligger, skal tidsplanen drøftes med Trafikministeriet.
Her er det helt afgørende for os, at der er tilstrækkelig dokumentation i tidsplanen til, at vi kan tro på den, og dermed er det også sagt, at vi har tænkt os at følge det hele meget nøje.
Til gengæld har vi både TÜV Rheinland og Jernbanetilsynet med som afgørende aktører, når det skal dokumenteres, at planerne kan overholdes, men jeg vil gerne give fru Margrete Auken og andre tilsagn om, at vi følger det hele meget, meget nøje.
Det vil også være sådan - det er også et svar til hr. Klaus Kjær - at uanset hvad vil vi i egen interesse orientere Folketinget om ændringer og forstyrrelser lige så hurtigt, som det overhovedet er muligt og relevant.
Jeg vil sige, at med det informationsgrundlag og de oplysninger, der ligger foran mig i dag, har jeg ikke noget grundlag for at betvivle, at det bliver muligt, men som også det er blevet anført, er vi jo flere gange blevet skuffet. Jeg vil dog sige, at det, vi står tilbage med, primært er to sæt problemer.
Det ene er det tekniske problem vedrørende togenes tekniske installationer.
Det er korrekt, at det drejer sig om sikkerhedsvurderingen af ATC-systemet, der gør, at togene kan køre førerløse, og Jernbanetilsynet har tilkendegivet, at den vurdering vil man kunne foretage inden for 1 måned.
Det står i brevet af den 9. maj fra Jernbanetilsynet til Ørestadsselskabet.
Så er der også spørgsmålet om metroens økonomi, og her er der en række forudsætninger, som er afgørende for, at det kan holde.
Det eneste, man kan sige, er, at på det grundlag, der foreligger nu, er der ikke noget, der tyder på, at det ikke skulle kunne holde, men det er klart, at det kommer vi i givet fald til at diskutere, hvis det viser sig ikke at være tilfældet.
Som svar på hr. Arne Melchiors venlige råd om, at ministeren bør sætte sig grundigt ind i tingene og stille de relevante spørgsmål, skal jeg sige, at det har ministeren fundet ud af helt på egen foranledning.
Ministeren ved nemlig godt, hvem det er, som i givet fald kommer op at hænge på denne sag, så derfor er ministeren interesseret i, at der er alle mulige livsforsikringer indbygget for fremtiden.
Derfor er det også sådan, at jeg som noget af det første har bedt om, at vi internt i ministeriet får redegjort for forholdene, og at vi har skærpet opmærksomhed rettet mod de relevante ting.
Vi overvejer forskellige muligheder, men det er altså situationen.
Lige nu er situationen, efter hvad jeg har fået oplyst, og som også fru Margrete Auken sagde, at det italienske finansministerium er inde i overvejelser om, hvorvidt man kan finde partnere, som kan gå sammen med Ansaldo.
Man sælger altså ikke, fordi Ansaldo er nødlidende, men fordi det skal væk fra den italienske stat, og der er forskellige overvejelser om, hvad mulighederne kan være.
Men som det ligger oplyst over for mig, er det ikke noget, som i hvert fald efter min vurdering vil svække Ansaldos muligheder for at opfylde de forpligtelser, selskabet har, måske snarere tværtimod.
Så noterede jeg mig fru Margrete Aukens visionære betragtninger om, at i heldigste fald så vil togene komme til at køre i 2005.
Det vil jeg i hvert fald notere mig, for det kan være, der er den samme sandhed i det, som at Nørreport bliver et stort problem.